text: Широк диапазон на цените на имоти в Югоизточна България
  Според официалната статистика, в края на първото и началото на второто полугодие на 2001-а средната пазарна цена на жилищата достига 200 лв./кв. м, докато през 1999 г. и 2000 г. не е била по-висока от 145 лева на квадрат. Брокери от града твърдят, че новото строителство е във възход, както и търсенето. Причината е в много ниската безработица, в развиващите се предприятия и не на последно място - доскорошните преселници в съседна Турция започват да се връщат и да купуват жилища.
  До 2 лева на кв. м са наемните цени на офисите в Кърджали. Бизнесът се разширява, но все още няма завършени и готови за ползване офиссгради - в момента се изграждат две. Факт, насочващ към извода, че наемният пазар има бъдеще и може да се очаква покачване на цените на наемите. Показателно е, че за магазини на централната търговска улица се искат и по 10 лева на кв. м. Бъдещ скок на наемните цени се прогнозира и след започване изпълнението на проекта "Горна Арда" и строителството на транспортен коридор № 9.
  Наемите на жилищата в Кърджали са сравнително ниски - от 0,80 до 1,70 лева на кв. м. Цените се влияят обаче от района и вида на отдаваното под наем жилище. За луксозните апартаменти достига и до 2,50 лв. на кв. метър.
  Продажбите се подчиняват на същите правила, като при наемането. В старата градска част вървят от 120 до 400 лева на квадратен метър. Най-високи са те в идеалния център. За новото строителство цените са значително по-високи - движат се от 180 до 200 долара за квадрат.
  В Бургас - за разлика от Кърджали, съществува трайна тенденция към поевтиняване на жилищата. По мнението на брокери на имоти, в последните 5-6 години цените са паднали с 20-30 на сто. Ако през 1996-а жилище в престижен квартал е струвало 13 000 долара, сега е възможно да се продаде за не повече от 8000 долара. Средните цени на кв. м падат неудържимо - от 450 лева през 1999-а на 380-300 лева в момента. В центъра на Бургас квадратният метър се продава от 250 до 270 долара, в широката градска част - пада до 200-220 долара. Панелните жилища са още по-евтини - 120-150 долара на кв. метър. Наемните цени също не са високи. Гарсониера в центъра се дава под наем до 150 долара за месец, в крайните квартали - до 50-60-70 долара.
  Ямбол е градът с най-ниски цени в Югоизточна България. Средната цена на жилищата през второто полугодие на 2001-а върви до 200 лв. на кв. метър, докато преди две години е била със 70 лева по-висока